Լեռնային Ղարաբաղի տագնապի խաղաղ լուծումը կը շարունակէ գերակշռել Հայաստանի արտաքին քաղաքական օրակարգին վրայ: Ըստ «Արմէնփրես»-ի, այս մասին ըսած է Հայաստանի Հանրապետութեան վարչապետ Նիկոլ Փաշինեան, ելոյթ ունենալով ՄԱԿ-ի Ընդհանուր ժողովի 73-րդ նստաշրջանին: «Արցախի Հանրապետութեան կարգավիճակը եւ անվտանգութիւնը պիտի ըլլան Հայաստանի Հանրապետութեան բացարձակ առաջնահերթութիւնները բանակցային գործընթացին: Տագնապը զինուորական ճամբով լուծելու որեւէ փորձ ուղղակի սպառնալիք է շրջանային անվտանգութեան, ժողովրդավարութեան եւ մարդու իրաւունքներուն համար: Հայաստանը պիտի շարունակէ իր կառուցողական ներգրաւուածութիւնը տագնապի լուծման խաղաղ գործընթացին ԵԱՀԿ-ի Մինսքի խմբակի համանախագահներու ձեւաչափով, որուն ալ տրուած է տագնապի խաղաղ լուծման միջազգայնօրէն ճանչցուած միակ իրաւագիրը: Ազրպէյճանը պէտք է փոխէ բանակցութիւններուն նկատմամբ իր անյարգալից վերաբերմունքը, պէտք է լիովին հրաժարի ցանկացած ռազմական լուծման գաղափարէն եւ իրագործէ բոլոր նախորդ համաձայնագիրները», ըսած է Հայաստանի Հանրապետութեան վարչապետը: